UMongameli Hage Gottfried Geingob Uzavula Umbikiso weZITF Lonyaka
UNkosikazi Ruth Ncube uthe umongameli weNamibia nguye okhangelelwe ukuvula umbukiso wezamabhizimusi weZITF ngenyanga ezayo.
BULAWAYO — UMongameli Hage Gottfried Geingob wakwele Namibia ukhangelelwe ukuvula okusemthethweni umbukiso omkhulu wezokuthengiselana walonyaka oweZimbabwe International Trade Fair. Inkampani yeZITF ibikwa iphakathi njalo kokuqoqa uhlelo lokwakha iwetela enkulu ezasetshenziswa zinkokheli zamankampani lenhlanganiso zomhlaba lapho zisiza embukisweni lo koBulawayo. Ekhuluma emhlanganweni wabosomabhizimisi koBulawayo, umngcinisihlalo wakuqala wesifazane weZITF, uNkosikazi Ruth Ncube, uthe umongameli weNamibia nguye okhangelelwe ukuvula umbukiso wezamabhizimusi weZITF ngenyanga ezayo. UNkosikazi Ncube uthe njengomgcinisihlalo wakuqala lokhe iZITF yasungulwa ngo1960, ukhangelele ukuvuselela ibhizimusi njalo kulamazwe asethe azabancedisa okugoqela lenkokheli ezimele amanye amazwe kweleZimbabwe. Usikomitshi wakoBulawayo, uNkosikazi Fikile Marobastanga, uthe kuyajabulisa ukuba lekhosikazi elingumgcinisihlalo weZITF ngoba umsebenzi usuzaqhutshwa kahle njalo kuba yisibonelo esihle kwabasakhulayo ukuba labesifazana balakho ukubalezikhundla zaphezulu. Kusenjalo, kulamakhosikazi aphatheke ekubukiseni imisebenzi yabo yamabhizimusi asathuthukayo emhlanganweni weSMEs International Indaba eZITF. UNkosikazi Magret Mpofu, otshuka amaphepha enze izamba lamadikazi lokunye okwehlukeneyo, ubebukisa impahla zakhe esithi uselempilo engcono. Ukhuthaze labanye omama ukuba benze amabhizimusi atshiyeneyo. UNkosikazi Isabel Mpofu, obebukisa imisebenzi yakhe yezandla efana lekaMagret Mpofu, uthe usesenelisa ukuncedisa ubaba endlini. Ungezelele esithi imisebenzi yezandla isithuthukise imuli yakhe. Umgcinisihlalo weZITF uphinde wathi ukhangelele ukuvuselela amabhizimusi akoBulawayo leZimbabwe jikelele njalo useyenelise ukukhulumisana lamanye amazwe asetshengise ukujabulela ukuvuselwa kwaleli dolobho, afana leGermany, South Africa kanye lezigodlo zabammeli bakwamanye amazwe eZimbabwe. IZimbabwe okwamanje iphakathi kokugalula kwezomnotho.